16-17.عصرلرده آذربایجاندا تیکینتی سرامیکی ده یوکسک اینکیشاف ائتمه‌سیله علاقه دار آذربایجا‌نین آیری-آیری شهرلرینده، او جومله دن قاراباغ اراضی‌سینده سارایلارین، کاروانسارالارین، حامام‌لارین تیکینتیسی زامانی شیرلی اوزلوک ماتریالدان و سرامیک موزایکدن گئنیش ایستیفاده ائدیلیردی. صنعتکارلیغین دیگر ساحه لریله موقاییسه‌ده 18. عصرده قاراباغدا دولوسچولوق ایستحصالی حاقیندا معلومات چوخ آزدیر. بونو بیر طرفدن 18. عصرده قاراباغین آرکولوژی قازینتی‌لارین اوبیئکتینه چئوریلمه‌مه‌سی، دیگر طرفدن ایسه بو ساحه‌نین درین تنزّوله اوغراماسی ایله ایضاح ائتمک اولار. 17.عصرین سونلاریندان باشلایان و قاراباغ خانلیغی دؤورونو ده احاطه ائدن عومومی ایقتیصادی تنزّول دولوسچولوغا دا منفی تاثیر گؤسترمیشدیر. مولکی تیکینتی ایشلری‌نین آزالماسی، تیکیلی‌لرده بزک ماتریال کیمی کاشی و دیگر دکوراتیو بزک واسیطه لریندن آز ایستیفاده ائدیلمه‌سی تیکینتی سرامیکی‌‌نین ایستحصال حجمی‌نین کسکین شکیلده آشاغی دوشمه‌سینه سبب اولموشدو. البتّه، 18. عصرده قاراباغدا دولوسچولوغون بو ساحه‌سی‌نین تامامیله سیرادان چیخماسی فیکرینی ده سؤیله‌مک اولماز. چوخ گومان کی، بو دؤورده قاراباغدا اینشا ائدیلن ایجتیماعی بینالاردا، ایلک نؤوبه‌ده ایسه حامام‌لاردا یئرلی ایستحصالین محصولو اولان کاشی‌لاردان ایستیفاده ائدیلیردی. لاکین یازیلی منبع‌لرده هله‌لیک بو باره ده هئچ بیر معلوماتا راست گلمک مومکون اولماییب. گؤرونور بو ایستحصال ائدیلن ساخسی بزک واسیطه‌لری‌نین آشاغی کئیفیتلی اولماسی ایله باغلی ایدی. قاراباغ خانلیغی‌ نین مؤوجود اولدوغو 18. عصرین ایکینجی یاریسی – 19. عصرین اوّلینده دولوسچولوق ایستحصالی‌نین آپاریجی ساحه‌سی کیمی داها چوخ معیشت سرامیکیندن صؤحبت آچماق اولار. الده اولان یازیلی منبع‌لرین معلومات‌لارینا اساساً بئله بیر قناعته گلمک اولور کی، خانلیق‌لار دؤورونده معیشتده ایشله‌دیلن ساخسی معمولاتی آراسیندا ایری حجملی سو قابلاری‌نین، ایلک نؤوبه ده سهنگ و کوپلرین ایستحصالی موهوم یئر توتوردو. قاراباغلی دولوس اوستالاری معیشتین موختلیف ساحه‌لرینده ایشله‌دیلن چوخلو گیل معمولات‌لاری حاضیرلاییردیلار. اتنوقرافیک تدقیقات‌لار گؤستریر کی، معیشتده ایشله دیلن دولوسچولوق محصول‌لاری اؤز تعییناتلارینا گؤره بیر نئچه قروپا بؤلونوردولر. بونلارین آراسیندا سو قابلاری، یئمک قابلاری سود محصول‌لاری اوچون قابلار، ائولرین قیزدیریلماسی و ایشیقلاندیریلماسی اوچون نظرده توتولان قابلار اساس یئر توتوردولار. تکجه معیشتده ایشله دیلن سو قابلاری‌نین بیر نئچه نؤوونو داشیماق اوچون (سهنگ، جوردک، بارداق، شهرنگ، کوزه‌)، ساخلاماق و سوفره ده ایشلتمک اوچون (کوپ، سوراهی، قورقور، دولچا، پارچ، تای‌قولپ)، یویونماق و دستاماز آلماق اوچون (افتافا، لولیین و س.) چوخ موختلیف ساخسی قابلار ایستحصال ائدیلیردی.